**Ադոլֆո Նիկոլաս** ( իսպ.՝ Adolfo Nicolás, ապրիլի 29, 1936(1936-04-29), Villamuriel de Cerrato, Պալենսիա, Կաստիլիա և Լեոն, Իսպանիա - մայիսի 20, 2020(2020-05-20), Տոկիո, Ճապոնիա), Հիսուսի միաբանության (ճիզվիտների միաբանություն) գեներալ, 1814 թվականին միաբանության վերականգնումից հետո երեսուներորդ առաջնորդ։

Կենսագրություն
--------------

Ծնվել է 1936 թվականի Ապրիլի 29-ին, Պալենսիայի Վիլյամուրիել դե Սերատո քաղաքում։

Հիսուսի Միաբանության անդամ է դարձել Արանխուես քաղաքում 1953 թվականին։ Սովորել է Ալկալա դե Էնարեսի համալսարանում, որտեղ 1960 թվականին ստացել է փիլիսոփայության լիցենցիատի կոչում (նախկինում՝ կոչում բակալավրի և դոկտորի աստիճանների միջև)։ Այնուհետև մեկնել է Ճապոնիա՝ խորացնելու ճապոնական լեզվի և մշակույթի վերաբերյալ իր գիտելիքները։ Մինչև 1964 թվականը Սոֆիայի համալսարանում (Տոկիո) աստվածաբանություն է ուսանել, 1967 թվականի մարտի 17-ին ձեռնադրվել է քահանա։

1968-1971 թվականներին սովորել է Հռոմի Գրիգորյան պապական համալսարանում, որտեղ ստացել է աստվածաբանության դոկտորի աստիճան։ Ճապոնիա վերադառնալուց հետո Նիկոլասը երեսուն տարի եղել է Սոֆիայի համալսարանի աստվածաբանության պրոֆեսոր։

1978-1984 թվականներին եղել է Ֆիլիպինների Մանիլայի Արևելաասիական հովվական համալսարանի տնօրեն։ 1993 թվականին նշանակվել է Ճապոնիայի ճիզվիտների հովիվ։ Այդ պաշտոնը զբաղեցրել է մինչև 1999 թվականը, որից հետո ևս 4 տարի հովվական աշխատանք է կատարել Ճապոնիայում՝ Տոկիոյի աղքատ ներգաղթյալների շրջանում։ 2004 թվականին վերադառնալով Ֆիլիպիններ, նշանակվել է Արևելյան Ասիայի և Օվկիանիայի ճիզվիտների կոնֆերանսի նախագահ։

2008 թվականի հունվարի 19-ին, Հիսուսի միաբանության երեսունհինգերորդ ընդհանուր ժողովում, ընտրվել է միաբանության ղեկավար՝ պաշտոնաթող Պետեր Հանս Կոլվենբախի փոխարեն։

2014 թվականի մայիսին, ստանալով Հռոմի պապ Ֆրանցիսկոսի համաձայնությունը, 2016 թվականին պատկառելի տարիքի պատճառով հրաժարական է ներկայացրել միաբանության գլխավոր կոնգրեգացիային (Հռոմի պապին կից վարչական մարմին)։

Նիկոլասը, բացի իր հայրենի իսպաներենից, խոսել է կատալոներեն, անգլերեն, իտալերեն, ֆրանսերեն և ճապոներեն։

Մահ
---

Նիկոլասը մահացել է 2020 թվականի մայիսի 20-ին Տոկիոյում՝ 84 տարեկան հասակում։ Կյանքի վերջին տարիներին նա հիվանդ էր և գտնվում էր Տոկիոյի ծերանոցներից մեկում։

Նրա մահվան մասին լուրն առաջինը հայտնեց Հռոմում ճիզվիտների կուրիան։

Ծանոթագրություններ
------------------

1. 1 2  Բրոքհաուզի հանրագիտարան (գերմ.) / Hrsg.: Bibliographisches Institut & F. A. Brockhaus, Wissen Media Verlag
2. 1 2  Munzinger Personen (գերմ.)
3. 1 2 3
4. ↑  Лиценциат // Куна — Ломами. — М. : Советская энциклопедия, 1973. — (Большая советская энциклопедия : [в 30 т.] / гл. ред.  А. М. Прохоров ; 1969—1978, т. 14).
5. ↑  Spaniard Adolfo Nicolás elected new Superior General of the Jesuits
6. ↑  Глава Ордена Иезуитов принял решение подать в отставку
7. ↑  Edward W. Schmidt SJ (2020-05-20)։ «Former Jesuit superior general Adolfo Nicolás has died in Tokyo»։ *America Magazine* (գերմաներեն)
8. ↑  «Früherer Generaloberer Adolfo Nicolás gestorben»։ *jesuiten.org* (գերմաներեն)։ 2020-05-20
9. ↑  «Jesuits mourn passing of former Superior General»։ Vatican News։ 20 May 2020։ Վերցված է 20 May 2020
10. ↑  «Muere en Japón el español Adolfo Nicolás, superior general de los jesuitas entre 2008 y 2016» (իսպաներեն)։ La Vida Nueva Digital։ 20 May 2020։ Վերցված է 21 May 2020

Արտաքին հղումներ
----------------

* Adolfo Nicolás, SJ